
Consorci de Museus
El Centre del Carme oferirà una classe de meditació i ioga en línia en directe, a proposta d’Escif
· L’artista valencià que exhibeix ‘Qué pasa con los insectos después de la guerra’ al Centre del Carme proposa seguir les recomanacions de ‘La meditadora’ que transmet calma i esperança

· El ‘#CCCCenCasa’ visita aquesta setmana l’estudi de l’artista Raquel Rodrigo i ofereix uns quants tallers didàctics i lúdics per a fer en família

· En el seu canal podcast el ‘#CCCContesenCasa’ s’endinsa en la València gòtica amb un conte sobre l’antic convent del Carme, seu de l’actual Centre del Carme, i entrevista a José Carlos Somoza 
· Tots els continguts en línia del ‘#CCCCenCasa’ estan disponibles en www.consorcimuseus.gva.es i a través de les xarxes socials @centredelcarme
València (30.03.20). El Centre del Carme Cultura Contemporània, dins del seu programa en línia ‘#CCCCenCasa’, oferirà aquest pròxim divendres, d’11.00 a 12.00 del matí, una classe de meditació i ioga en directe des de les seues xarxes socials. La classe serà oferida per Natalia Jiménez Restrepo, professora de ioga especialitzada i membre de l’equip creatiu d’Escif, Brillo y sabor.

La iniciativa parteix de la proposta de l’artista valencià, Escif, que convida a seguir les recomanacions de ‘La meditadora’, la peça central de la falla municipal 2020 i que està directament vinculada a la seua mostra al Centre del Carme, ‘Qué pasa con los insectos después de la guerra’. Amb aquesta, Escif proposa seguir les recomanacions sanitàries pel COVID-19 quedant-se a casa i mantindre la calma i l’esperança.

El director del Centre del Carme, José Luis Pérez Pont, ha explicat que “des que es va decretar el tancament dels centres culturals per la crisi sanitària, al Centre del Carme hem posat en marxa un projecte cultural en línia per al qual hem disposat de nombrosos agents culturals i en especial dels artistes i comissaris que formen part de la nostra programació”. 

Pérez Pont ha assenyalat que “com a centre de cultura contemporània la intenció és portar a la xarxa el nostre projecte d’agitació cultural amb una programació multidisciplinària i diversa que permeta al públic continuar gaudint d’una oferta cultural de qualitat”, i ha assenyalat que “l’art és una eina transmissora de coneixement i d’emocions que en aquests dies de confinament ens transmet ànim i ens ajuda a combatre aquesta situació insòlita”.
Així, aquesta setmana, a més de la proposta d’Escif, l’artista valenciana Raquel Rodrigo ens obri el seu estudi. Creadora de la falla instal·lació ‘Efluenow’ del Centre del Carme, amb el seu projecte ‘Arquicostura’, l’artista busca la unió entre l’art i el disseny, la tradició i contemporaneïtat, l’artesanal i l’industrial. 

Dins del programa de mediació i educació ‘#CCCCHabitantEspais’, des de hui dilluns les famílies ja tenen en el web del Consorci de Museus (www.consorcimuseus.gva.es) dues propostes didàctiques i lúdiques per a fer des de casa. ‘El plànol de la meua casa’ és un taller d’arquitectura per a xiquetes i xiquets que proposa redescobrir les llars a escala arquitectònica i espacial, recórrer cada habitació per a comprendre el sentit de cadascuna i els seus usos; les zones de dia i de nit, les habitacions humides, els paviments, particions i tancaments. 

Inspirat en l’exposició d’Escif, es proposa el taller ‘On estan les flors?’. Al Centre del Carme anem a la recerca de flors. El taller proposa diverses accions en família, en funció dels materials de què es dispose a casa: des de mirar una flor, interpretar-la i reproduir-la fins a escanejar-la. 
A més, dins d’aquestes propostes educatives, aquest dijous es presenta ‘#CCCC_Arquitecturaipedagogia’, un espai en què reflexionar al voltant de l’espai com a tercer docent. A través de les seues xarxes socials, el Centre del Carme (@centredelcarme) està convidant agents de l’educació, l’arquitectura i l’art a compartir els seus punts de vista sobre la manera d’habitar els espais en l’escola, la cultura i la llar.

Aquesta setmana, Mabel López Albors, directora del Centre de Formació de Professorat (CEFIRE) d’Educació Infantil de la Comunitat Valenciana, respondrà a la pregunta: què podem aportar a les famílies amb xiquets i xiquetes en l’etapa 0-3 anys en aquests dies?
Les propostes #CCCCHabitantEspais estan coordinades per l’equip Arquilecturas, projecte seleccionat dins de la convocatòria ‘Tangent’, de mediació cultural del Consorci de Museus de la Comunitat Valenciana. 
D’altra banda, el projecte ‘La merienda’, dirigit a persones majors i coordinat per la mediadora Alba Cacheda, segueix aquesta setmana amb les seues entrevistes telefòniques, compartint afecte, atenció i cures en una situació que afecta directament aquest grup de persones.
Concerts ‘Sonoras’ i ‘TheCCCC’
Amb el suport dels seus organitzadors, aquest pròxim cap de setmana les xarxes socials del Centre del Carme posaran a l’abast de les seues seguidores i seguidors els concerts celebrats durant les primeres edicions dels festivals ‘Sonoras’ i ‘TheCCCC’ al Centre del Carme.
‘CCCContesenCasa’, José Carlos Somoza
Diumenge passat va arrancar el primer canal podcast del Centre del Carme, ‘#CCCContesenCasa’. Amb la col·laboració de Rebombori Cultural, el centre d’art valencià està portant els seus contacontes a les llars mitjançant un programa radiofònic en línia que s’endinsa en el món del conte i el foment de la lectura. 

En el seu pròxim programa per a aquest diumenge, 5 d’abril, ‘#CCCContesenCasa’ se centrarà en la literatura de terror i la València gòtica.

Després d’un breu relat dels ‘Cuentos por telefono’ de Gianni Rodari, s’animarà mares, pares i docents perquè inculquen l’amor per la lectura entre les i els més menuts de la casa, amb una ressenya de ‘L’escala de la donzella’, llegenda de la tradició valenciana recollida per Llorenç Giménez i editada per Edelvives dins de la seua col·lecció ‘Terra de llegendes’.
Com a principal novetat, aquest capítol tindrà la intervenció d’un renovador del misteri i la fantasia en castellà, José Carlos Somoza, un dels pioners a introduir aquests gèneres en la literatura ‘mainstream’ espanyola. Entre les seues obres destaquen ‘La caverna de las ideas’ (premi Gold Dagger de la Crime Writer’s Association 2002), ‘Clara y la penumbra’, ‘Zigzag’ (finalista del premi John W. Campbell Memorial de ciència-ficció als EUA), ‘La llave del abismo’, ‘El cebo’, ‘Croatoan’ i ‘El origen del mal’. 
Finalment, el podcast finalitzarà amb ‘La torre del Carme’, conte sobre l’art i la bogeria, inspirat en la construcció de la torre de l’antic convent del Centre del Carme.
Tots els continguts del programa en línia del Centre del Carme ‘#CCCCenCasa’ estan disponibles en www.consorcimuseus.gva.es i a través de les xarxes socials del @centredelcarme.

